Zita eta Gita Rezakhanova

Zita Rezakhanova (Zapadnoie, 1991ko urriaren 19a – Voienno-Antonovka, 2015eko urriaren 29a) eta Gita Rezakhanova (Zapadnoie, 1991ko urriaren 19a) lezgin jatorriko kirgizistandar biki siamdar iskiopagoak izan ziren, 2003an arrakastaz bananduak. Zita 2015ean hil zen gaixotasun larri baten ostean. 

 Bizitza 
Zumriat eta Raxid Rezakhanoven alabak, Zita eta Gita Rezakhanova 1991ko urriaren 19an jaio ziren Kirgizistango Zapadnoie herrian. Seeta Aur Geeta filmeko pertsonaien omenez jarri zizkieten izenak. Gurasoei alabak hazteari uko egiteko aukera eskaini zieten, baina ez ziren ados jarri. 

2003ko martxoaren 26an, Moskuko Filatov ospitaleko medikuak ebakuntza arrakastatsua egin zuen ahizpak banantzeko. Guztira hiru urte eman zituzten Moskun, eta amak errusiar herritartasuna lortzeko saiakerak egin zituen arren, neskak Kirgizistanera itzuli ziren. 

2010ean, Rezakhanov familiak Dmitri Medvedev Errusiako presidentearen administrazioaren gutun bat jaso zuen, 9. maila amaitu ondoren, Zita eta Gita Moskuko Medikuntza Eskolan azterketarik gabe onartuko zituztela eta bertan doan ikasi ahal izango zutela zioena. Hala ere, promesa hori ez zen inoiz bete. 

2012aren hasieran, Ramzan Kadyrov Txetxeniako presidenteak Zita eta Gita tratatzeko dirua bideratu zuen. 

Ahizpek Pust govoriat saioan parte hartu zuten, azken aldiz 2013ko martxoaren 12an. Airean, Groznyko Akhmat Kadyrov meskita bisitatzeko nahia adierazi zuten. Egun berean Ramzan Kadyrovek gonbidapena bidali zien, eta martxoaren 19a Groznyra joan ziren amarekin batera.  

Geroago, Zitak osasun-arazo larriak izan zituen. 2013ko ekainaz geroztik, ospitalean egon zen. Guztira hamahiru hilabete eman zituen Moskuko hainbat ospitaletan, eta geroago Bixkekeko ospitalera eraman zuten. Begi batean ikusmena guztiz galdu zuen, eta bestean urritu zitzaion. 2015eko urriaren 29an hil zen gurasoen etxean, Voienno-Antonovka herrian. Heriotzaren kausa organo anitzeko gutxiegitasuna izan zen.  

2016an, Gita Rezakhanovak Errusiako herritartasuna lortu zuen Errusiako ospitaleetan oztoporik gabe tratamendua jasotzeko. Ox hiriko eskola musulman batean ikasi zuen. 2018an Korana buruz ikasi zuen eta hafiz titulua jaso zuen. 2017an koloneko minbizia diagnostikatu zioten.  

 Erreferentziak 

 Kanpo estekak 

Kategoria:Kirgizistandarrak
Kategoria:Biki siamdarrak
Kategoria:Anputatuak
Kategoria:Musulmanak